Марко Ганчев
Крушокран

chitanka.info

Ще остане необрана

май че крушата пред къщи.

Викам на краниста с крана

да помогне, той се мръщи.

Как не моля го, но оня

хич не иска да ме слуша.

— Братче — вика, — плана гоня,

махай ми се с твойта круша!

— Тъй ли? — рекох и веднага

взех едно пробито канче,

взех пиронче и тояга

и направих кулокранче.

Канчето върху тояжка

между крушите се муши,

после лекичко се лашка,

цък — и вътре падат круши.

В къщи съм изпълнил плана

и машината бездейства.

Търся круша необрана

у съседните семейства.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.